Vnsen vruntliken groet mit vormoghe jn allen ghude. Ersamen vnd besundergen guden vrunde, juwer ersamen leue tho weten, dat vor vns ghewesen is de erbare here her Hinrick Hauerkorn vnde gaff vns auer to jrkenen, wo dat mit jw tor stede em vnde siner suster vnde swager Clawes van der Kulen welke arff goeder angevallen syn van seligen Marqwart malers kinderen. Nach dem dar nene neger jn jare vnde dage dar vmme gesproken hebben vnde ock nene neger arven syn, so bidde wy juwe ersamen leue, dat gi dessen vorscreuen willen behulpen syn wor se van rechtes arfftales wegen recht mogen to hebben. Des to beter tovorsicht heuet desse vorgescreuen her Hinrick vor sine procratores ghekoren twe juwe medeborgere her Hinrick Honninghusen vnde Hans Karssack syn part arffve to vorderende nach deme Clawes syn swager mit jw tor stede jegenwerdich is; dit vorschulde wy gerne jegen juwe ersamen leue jn sodane off groteren saken, dar wy jw mede beuelen Gode alweldich to langer saliger tyt. Scriptum Wiborgij dominica Reminiscere. Borgermestere vnde rad der stat Wiborgh. Adress: Den erbaren heren borgermesteren vnd radmannen der stat Reuall, vnsen besundergen guden vrunden gescreuen.